सचिन पायलट के तीखे तेवरों में आख़िर मिर्च-मसाला किसका?
Rajasthan Congress Leader Sachin Pilot Anshan  पनी ही पार्टी की सरकार के खिलाफ अनशन पर बैठकर उन्होंने अशोक गहलोत के उन बयानों को सही ठहरा दिया जिनमें वे बार-बार पायलट को बग़ावती बताया करते थे।
कहते हैं राजनीति में रास्ते से कोई पत्थर भी उठाओ तो उसे खोलकर पढ़ना चाहिए, बार-बार। …कि जाने किन अजनबियों के पैरों के निशान हैं उस पर। उन निशानों में हरारत है या चतुराई या चापलूसी? तब जाकर फ़ैसला करना चाहिए कि पत्थर फेंक दिया जाए या जेब में रखकर ठंडा किया जाए! राजनीति की गहराई से कहा जाए तो सचिन पायलट ने जल्दी कर दी। सही है, लम्बे समय से पार्टी ने कोई पद नहीं दिया। न सरकार में और न राज्य के संगठन में।
तो क्या हुआ? अगर रात के समंदर में रोज़ शहर डूब जाता है तो सुबह होते ही अंधेरे से उबरता भी तो है!
अपनी ही पार्टी की सरकार के खिलाफ अनशन पर बैठकर उन्होंने अशोक गहलोत के उन बयानों को सही ठहरा दिया जिनमें वे बार-बार पायलट को बग़ावती बताया करते थे।
हालाँकि अभी यह कहा नहीं जा सकता कि पायलट के इन तीखे तेवरों में भाजपा का मिर्च मसाला शामिल है या किसी नई पार्टी की बुनियाद की ईंटें? हो सकता है यह ग़ुस्सा राहुल गांधी के उस ग़ुस्से की तरह हो जिसमें उन्होंने एक विधेयक के मसौदे को सरेआम फाड़कर फेंक दिया था। जब पायलट ने कहा कि मैं भी राहुल गांधी की तरह भ्रष्टाचार का विरोध कर रहा हूँ तो उनका इशारा इसी तरफ रहा होगा।
अगर कांग्रेस में ही रहना है तो पायलट की स्थिति अब और भी कमजोर हो जाएगी क्योंकि पार्टी के प्रति वफ़ादारी का मेडल शुरू से गहलोत ने अपने पास सुरक्षित रखा है। पायलट के अनशन के बाद वफ़ादारी के गहलोत के मेडल में और चमक आ जाएगी।
हालाँकि सचिन इतने कच्चे खिलाड़ी भी नहीं हैं कि अपना ही बैट विकेट में मारकर आउट हो जाएँ! आगे के लिए कुछ न कुछ बड़ा तो सोचा ही होगा। चाहे वो नई पार्टी हो, चाहे भाजपा से मिलकर कुछ करने की रणनीति हो या आप का चेहरा बनने की कोई योजना हो! वर्ना खुद ही गहलोत के पाले में गेंद डालने की गलती नहीं करते। राजनीति के प्रेक्षक तो कह रहे हैं कि पूर्व मुख्यमंत्री वसुंधरा राजे को किनारे करने के लिए भाजपा के ही कुछ लोगों ने पायलट को उकसाया है।
सच क्या है, यह तो कुछ और परतें खुलने पर ही पता चल पाएगा। ख़ैर, होना तो यह था कि जिस तरह दरवाज़े के दो पट मिलकर एक हो जाते हैं, वैसे ही चुनाव तक गहलोत और पायलट को एक हो जाना था। न किसी दूसरी पार्टी की सेंधमारी का डर होता, न डाका पड़ने का। भाजपा के अंदरूनी झगड़ों का लाभ मिलता वो अलग। लेकिन राजनीति में कब क्या हो जाए, क्या सूझ जाए, इसका पता नहीं रहता। हो सकता है सचिन पायलट ही सही हों और उनके पास ऐसी कोई बड़ी योजना हो, जिससे रेगिस्तान में दूर चमकती रेत को पानी में बदला जा सके!